Sigurd Hille (Høyre), 2014-06-20:
Revidert nasjonalbudsjett gir interessante føringer for den økonomiske politikken fremover. Et svært viktig punkt her er målet om reformer i offentlig sektor. Dette betyr at regjeringen vil legge til rette for en mest mulig effektiv bruk av fellesskapets ressurser. Det må vises respekt for skattebetalernes penger. Et godt eksempel her er at en vellykket kommunereform vil være et godt bidrag til en mer effektiv offentlig sektor. Men også unødvendige administrative kostnader og byråkrati er en byrde for næringslivet og dermed for samfunnet. Det er beregnet at om lag 4 800 årsverk i næringslivet går med til å fremskaffe lovpålagt informasjon til offentlige myndigheter. Regjeringens mål er som kjent at kostnadene til dette skal reduseres med 25 pst. Stortinget behandlet for noen uker siden nye fremtidige tilpasninger til a-opplysningsloven. Hovedpoenget var at diverse likelydende rapporteringer som hittil er levert til flere offentlige instanser, nå kan leveres ett sted. Innsparingene er anslått til 500–600 mill. kr. Regjeringen har gjennomført 17 forenklingstiltak – 3 store og 14 mindre tiltak. Blant disse er innføring av elektronisk skattekort og innføring av ny enhetsprofil i Altinn. Videre er 27 forenklingstiltak under gjennomføring, og det arbeides aktivt med å få besluttet en rekke nye tiltak videre i 2014. Alle disse tiltakene er skritt i riktig retning. Norge har en meget god skatte- og avgiftsforvaltning. Vi har relativt få og oversiktlige skattetyper. Utstrakt bruk av elektronisk innlevering og gode registreringsdata er med på å gjøre denne delen av offentlig virksomhet stadig bedre. Et besøk som finanskomiteen nylig var på hos Skattedirektoratet, bekreftet at vi har en særdeles kompetent og effektiv skatteetat. Målet er ikke å flå folk, for å si det slik. Jeg mener at vi har en effektiv, rettferdig og pålitelig skatteetat som er med på å bringe samfunnet fremover, og som gjør en helt nødvendig jobb. Selve skattesystemet vil alltid være gjenstand for betydelig politisk oppmerksomhet. I tråd med målet om effektiv bruk av samfunnets ressurser bør selve systemet innrettes slik at det blir mer lønnsomt å arbeide, spare og investere. Oljepengene skal brukes bl.a. til vekstfremmende skattelettelser. Følgelig bør skatte- og avgiftsendringer gi bedre vilkår for næringsvirksomhet, slik at dette fremmer verdiskaping, som igjen fører til stimulering til arbeid. Skatteendringene som ble vedtatt i høst, var et skritt i den retning. Tillat meg å peke på at revidert nasjonalbudsjett gjennom forhandlinger med regjeringens samarbeidspartier er blitt styrket på enkelte områder. Lokalt i Hordaland har de fleste politiske partier lenge ivret for å få etablert et såkalt pilotanlegg for industriell bruk av CO2 til produksjon av alger til fiskefôr. Anlegget skal etableres i tilknytning til teknologisenteret på Mongstad. Algepiloten vil utnytte fanget CO2 og bidra til produksjon av sunn mat samt bærekraftig vekst og utvikling i oppdrettsnæringen. Anlegget vil utnytte ren CO2 som er fanget på Mongstad, til noe nyttig istedenfor å slippe det ut igjen. Bak prosjektet står bl.a. Universitetet i Bergen, Hordaland fylkeskommune samt flere private aktører. Disse har gitt tilsagn om 6 mill. kr under forutsetning av at staten bidrar med tilsvarende beløp. Det er dette som nå kommer på plass gjennom finanskomiteens behandling av saken og Stortingets vedtak, og det er grunn til å glede seg over det.